**ΚΕΙΜΕΝΟ Α΄**

**Αλληλεγγύη και Κοινοτισμός**

**1.**  Βέβαια πέρα από την κοινωνική αλληλεγγύη στα τρία παραπάνω επίπεδα (οικονομικό, κοινωνικό, ψυχο-συναισθηματικό) υπάρχει και η **ηθική** παράμετρος που μας διαφοροποιεί από το υπόλοιπο ζωικό βασίλειο και καταδεικνύει την **ποιότητα** του πολιτισμού μας. Η έκφραση της κοινωνικής αλληλεγγύης αποκαλύπτει το ηθικό υπόβαθρο τόσο του ατόμου όσο και των σύγχρονων κοινωνιών.

**2.**  Αντίθετα, μια κοινωνία που αδιαφορεί και προσπερνά τη φτώχεια και τη δυστυχία των άλλων είναι μια κοινωνία **ανάπηρη**, μια **μη-κοινωνία**. Γιατί η κοινωνία προϋποθέτει και συνεπάγεται την **κοινότητα** και το **κοινό**. Ο **κοινοτισμός**, ως ιδέα, κίνημα και πολιτική επιλογή εξανθρωπίζει το άτομο και το μετατρέπει σε ***«πρόσωπο»***. Κι αυτό γιατί ο κοινοτισμός δίνει έμφαση στις διανθρώπινες σχέσεις και στον **ψυχικό σύνδεσμο** των ανθρώπων που ζουν στην κοινότητα.

**3.**  Σε αυτό το σημείο, λοιπόν, **συγκλίνουν** και **αλληλο-νοηματοδοτούνται** η κοινωνική αλληλεγγύη και ο κοινοτισμός. Οι **ηθικές προτεραιότητες** και η αναγωγή του **συν-ανήκειν** και **συν-κοινωνείν** σε απόλυτες ατομικές και κοινωνικές αξίες συνιστούν τα βάθρα μιας υγιούς κοινωνίας.

**4.**  Η κοινωνική αλληλεγγύη, λοιπόν, απορρέει από τη φυσική ανάγκη να συνυπάρχουμε με άλλα ανθρώπινα όντα. Συνιστά μια από τις πολλές εκφράσεις της **κατηγορικής προσταγής** του Καντ που συμπληρώνει το χριστιανικό πρόσταγμα ***«Πάντα ουν όσα αν θέλητε ίνα ποιώσιν υμίν οι άνθρωποι, ούτω και υμείς ποιείτε αυτοίς. Ούτος γαρ έστιν ο νόμος και οι προφήται»***, (Ματθαίος, Ζ, 12).

**5.**  Και επειδή πολλοί θα αντιτείνουν πως η βοήθεια στον *«πλησίον»* συνιστά μια υπέρβαση του **ναρκισσισμού** μας και γι’ αυτό η αλληλεγγύη είναι δύσκολο έργο, τότε το **λιγότερο** που έχουμε να κάνουμε ως άτομα και κοινωνία είναι αυτό που διακήρυξε ο Δαλάι Λάμα.

**6.**  ***«Αν μπορείς να βοηθάς τους άλλους. Αν δεν μπορείς να το κάνεις αυτό, τουλάχιστον μην τους προκαλείς κακό»***.

Απόσπασμα από το κείμενο:

*«Κοινωνική αλληλεγγύη: Κοινωνικός ανθρωπισμός»*,

blog*«ΙΔΕΟπολις»*)

**ΚΕΙΜΕΝΟ Β΄**

**Νέες επιλογές**

**1.**  Η μετά την **πανδημία** περίοδος είναι σίγουρο πως θα συνεπιφέρει σημαντικές **αλλαγές** στην κοινωνική και την πολιτική μας ζωή. Η εμπειρία της καραντίνας απέδειξε πως κάποια πράγματα της καθημερινότητας μπορούν να αλλάξουν και καινούργιες προτεραιότητες να κυριαρχήσουν στη ζωή μας.

**2.**  Βασικά νέα στοιχεία εισέβαλαν στη ζωή μας που σταθερά μπορούν να οδηγήσουν σε συναρπαστικές αλλαγές. ***Χαρακτηριστικότερα είναι η σφυρηλάτηση της ενότητας, της αλληλεγγύης και της κοινωνικής συνοχής ανάμεσα στους ανθρώπους***. Δίχως εγκατάλειψη της ελεύθερης αγοράς και των ατομικών ελευθεριών θα αρχίσει να δίνεται μεγαλύτερη έμφαση σε **συλλογικότερες  προτεραιότητες**, όπως η δημόσια υγεία και η φροντίδα ασθενέστερων κοινωνικών ομάδων. Αναπόφευκτα θα υπάρξει αναπροσανατολισμός και των πολιτικών αξιών. Ο αχαλίνωτος και τυφλός **εγωισμός** για την προστασία και ικανοποίηση του απόλυτου *«εγώ»* θα δώσει τη θέση του σε περισσότερη **κοινωνικότητα** και σε πιο συλλογικές προσπάθειες. Είναι απαραίτητη η συνειδητοποίηση της ανάγκης εξισορρόπησης ανάμεσα στην πίστη μας για **ελευθερία** και περιορισμό των κρατικών αυθαιρεσιών και σε μια νέα κλίμακα **ηθικών αξιών** που τονίζει την ένταξη σε μια **κοινότητα** και την αύξηση του αισθήματος **ατομικής ευθύνης**. Η πανδημία μάς έδειξε τη δυνατότητα αναθεώρησης καθιερωμένων νοοτροπιών και την υιοθέτηση περισσότερο **συντροφικών ηθικών αξιών**. Χρειαζόμαστε να καθιερώσουμε πλέον μια πολιτική βαρύτερης ουσίας. Ένα ευρύτερο ήθος ατομικών ευθυνών και φροντίδας. Να καθορίσουμε ένα καινούργιο περίγραμμα **κοινωνίας των πολιτών** που θα οριοθετεί τον τρόπο που βλέπουμε τις δυνάμεις της αγοράς, από τη μια μεριά, και τη δυναμική του κράτους – και ιδιαίτερα του κοινωνικού κράτους – από την άλλη.

**3.**  Με άλλα λόγια, η έγνοια μας από τώρα και στο εξής θα πρέπει να είναι η οικοδόμηση μιας κοινωνίας που μας γεμίζει ικανοποίηση και που μας κάνει να **αισθανόμαστε σαν μέρος ενός συνόλου** μεγαλύτερου από τον εαυτό μας. Αυτό σηματοδοτεί μια απόκριση περισσότερο *«προοδευτική»* απέναντι σε κάποιες παραδοσιακές αδυναμίες του φιλελευθερισμού. Τα όποια ηθικά μειονεκτήματα της σημερινής κοινωνίας μπορούν να αντιστραφούν με στροφή στην **κοινότητα**, τη μεγαλύτερη **αλληλεγγύη** και την αίσθηση **υπευθυνότητας**. Σύμφωνα με τον Amitai Etzioni (*«The spirit of Community»*, Fontana, 1995) οι νέες αντιλήψεις ομιλούν για διαφορετικές **ηθικές ιεραρχήσεις** που καταδικάζουν την υπερβολή στη διεκδίκηση ατομικών δικαιωμάτων και επιμέρους ταυτοτήτων αλλά και στην υποβάθμιση των ατομικών μας ευθυνών. Η άρνηση των παρεμβάσεων του κράτους δεν μπορεί να μεταφράζεται σε απουσία των ατομικών ηθικών υποχρεώσεων απέναντι στο κοινωνικό μας περιβάλλον.

**4.**  Το καινούργιο πολιτικό πλαίσιο θα μπορούσε να είναι η ***«εταιρική δημοκρατία»*** (σύμφωνα και με το έργο του Paul Hirst *«Associative Democrasy»*, Polity, 1994), με την έννοια της σμίλευσης στενότερων διαδραστικών σχέσεων μεταξύ πολιτών και δημοσίων δραστηριοτήτων και αποφάσεων. Ο μεγαλύτερος δηλαδή **εκδημοκρατισμός** και η διαφάνεια με την κατοχύρωση των δικαιωμάτων της **κοινωνίας των πολιτών** στη λήψη αποφάσεων. Γεφυρώνοντας έτσι και το χάσμα κοινωνικού κεφαλαίου που έχει δημιουργηθεί στη λειτουργία της δημοκρατίας (βλ. και τη σημαντική μελέτη του Robert D. Putnam *«Democracies in Flux»*, Oxford, 2004).

**5.**  Μετά τον κορωνοϊό ένα νέο πλαίσιο φροντίδας και κοινωνικής συμπαράστασης ανατέλλει.(Δημοσίευμα εφημερίδας).

**Ε Ρ Ω Τ Η Σ Ε Ι Σ**

**Α.**Δώστε την **περίληψη** του **Κ.Α.** σε 80 λέξεις.

**Β1.**Βάλτε τη λέξη **Σωστό** ή **Λάθος**στο τέλος των προτάσεων με αναφορά στις αντίστοιχες § του **Κ.Β.**:

**1.** Η πανδημία κατέστησε αναγκαία την αλληλεγγύη ανάμεσα στους ανθρώπους (…),

**2.** Η ανάγκη για ελευθερία θα συνοδευτεί κι από μείωση της ατομικής ευθύνης (…),

**3.** Η κοινωνία των πολιτών θα προσδιορίσει και τον τρόπο που βλέπουμε το κοινωνικό κράτος, (…)

**4.** Η στροφή στην κοινότητα αδυνατεί να αναιρέσει τα ηθικά μειονεκτήματα της κοινωνίας (…),

 **5.** Η *«εταιρική δημοκρατία»* προϋποθέτει την υποβάθμιση της κοινωνίας των πολιτών (…).

**Β2α.** Να βρείτε και να αξιολογήσετε την **επικοινωνιακή** αποτελεσματικότητα του τίτλου του **Κ.Β.**λαμβάνοντας υπόψη τη σχέση του με το θέμα και τη θέση που λαμβάνει – προβάλλει ο συγγραφέας. Δώστε δύο *παραδείγματα* που επικυρώνουν τα παραπάνω.

**β.*«Χαρακτηριστικότερα…ανθρώπους»*** (§2,Κ.Β.). Με ποιον **τρόπο** και ποιες θέσεις θεμελιώνει και επεξηγεί την παραπάνω βασική του θέση ο συγγραφέας. Να σχολιάσετε το ρόλο **δύο γλωσσικών επιλογών** στην προβολή και στερέωση της θέσης αυτής.

**Β3α.** Να βρείτε στα **Κ.Α.** και **Κ.Β.** μία κοινή αναφορά στην αξία και το ρόλο του ***«κοινοτισμού»*** στην μετά κορονοϊό εποχή και κοινωνίες.

**β.** Να αντικαταστήσετε τις υπογραμμισμένες λέξεις με άλλες **συνώνυμες** έτσι ώστε ο λόγος να καταστεί πιο άμεσος και οικείος:

**1.**Η υιοθέτηση συντροφικών ηθικών αξιών (§2, Κ.Β.),

**2.**Θα οριοθετεί τον τρόπο που βλέπουμε (§2, Κ.Β.),

**3.**Με την έννοια στης σμίλευσης στενότερων σχέσεων (§4, Κ.Β.),

**4.**Η σφυρηλάτηση της ενότητας ανάμεσα στους ανθρώπους (§2, Κ.Β.),

**5.**Η οικοδόμηση μιας κοινωνίας (§3, Κ.Β.).

**Δ. ΠΑΡΑΓΩΓΗ ΛΟΓΟΥ – ΈΚΘΕΣΗ**

**2.** Στα κείμενα διαπιστώνονται ως αναγκαιότητα οι **αλλαγές** που επέφερε ή θα επιφέρει η πανδημία για την **επιβίωση** των κοινωνιών και την εξασφάλιση συνθηκών για μια άλλη **ποιότητα ζωής**. Να βρείτε και να αναπτύξετε **τρία** (3) **θετικά** στοιχεία για την επίτευξη των παραπάνω στόχων (υποχρεωτικά από το κείμενο ή δύο από τα κείμενα κι ένα της δικής σας πρότασης – επιλογής) και τον **τρόπο** με τον οποίο το **σχολείο** μπορεί να καλλιεργήσει στους νέους τον **κοινοτισμό** και η **οικογένεια** την αξία της **κοινωνικής αλληλεγγύης**. (370 λέξεις)

 **Α Π Α Ν Τ Η Σ Ε Ι Σ**

**Α.**Στο κείμενο **καταγράφεται** η σχέση της κοινωνικής αλληλεγγύης με τον κοινοτισμό. **Αρχικά** τονίζεται η παράλληλη πορεία της κοινωνικής αλληλεγγύης με την ηθική. Επισημαίνεται, **επίσης**, η αλληλονοηματοδότηση μεταξύ της κοινωνικής αλληλεγγύης και του κοινοτισμού που ενισχύει τον ψυχικό δεσμό μεταξύ των ανθρώπων. Στο πλαίσιο αυτό η ανθρώπινη συνύπαρξη λογίζεται ως αξία. Προς **επίρρωση** του περιεχομένου της κοινωνικής αλληλεγγύης προβάλλεται η κατηγορική προσταγή του Καντ και η σχετική προτροπή του Χριστιανισμού. **Επιλογικά** και ενάντια στις ενστάσεις που διατυπώνονται για το εφικτό της κοινωνικής αλληλεγγύης παρατίθεται σχετική γνώμη του Δαλάι Λάμα.

**Β1.1Σ** (*«Χαρακτηριστικότερα…ανθρώπου»*, §2), **2Λ** (*«Είναι απαραίτητο…ευθύνης»*, §2), **3Σ** (*«Να καθορίσουμε…άλλη»*, §2), **4Λ** (*«Τα όποια…υπευθυνότητας»*, §3), **5Λ**(§4).

**Β2α.**Ο **τίτλος**προοικονομεί και προϊδεάζει τον αναγνώστη για τις ***«προβλέψεις»*** του σχετικά με την μετα-κορονοϊό εποχή. Έτσι ο αναγνώστης διερωτάται και αναζητά το **είδος** και το **περιεχόμενο** των επιλογών. Έτσι προκαλείται το ενδιαφέρον του αναγνώστη και εστιάζει την **προσοχή** του στις συγκεκριμένες επιλογές. Ο συγγραφέας προβαίνει στην καταγραφή αλλά και στην **προτροπή** για τις αλλαγές – επιλογές που είναι αναγκαίες. Ενδεικτικά τέτοιες επιλογές μπορεί να είναι: **α.** Η κοινωνία της **αλληλεγγύης** και της **κοινωνικής συνοχής** (§1), **β.** Η ένταξη στην **κοινότητα** με την αρωγή ενός επαναπροσδιορισμού των **ηθικών αξιών**. Με την ανάλυση των δύο αυτών επιλογών ο συγγραφέας δίνει το περιεχόμενο του τίτλου και επεξηγεί την επιλογή του όρου ***«Επιλογές»*** ως τίτλο. Έτσι αυτός λειτουργεί με σωστό επικοινωνιακό τρόπο και βοηθά στην κατανόηση του κειμένου.

**β.** Ο συγγραφέας σκιαγραφεί το **πλαίσιο** της αυριανής κοινωνίας, ως μίας αναγκαιότητας μετά την επέλαση της πανδημίας. Θεμέλιοι λίθοι αυτής της κοινωνίας η **Ενότητα**, η **Αλληλεγγύη** και η **Κοινωνική συνοχή**. Την πρότασή του αυτή τη θεμελιώνει και την επεξηγεί με τα ακόλουθα επί μέρους στοιχεία, ακολουθώντας υπόρρητα μία **παραγωγική** συλλογιστική πορεία (Γενικό ® Ειδικό). Ειδικότερα τα στοιχεία που θεμελιώνουν τη βασική του θέση – πρόταση είναι: **α.** Η στροφή – έμφαση σε ***«συλλογικότερες  προτεραιότητες»***, **β.** Η άρνηση – υπέρβαση του **εγωκεντρικού πνεύματος**και η καλλιέργεια της **κοινωνικότητας**, **γ.** Η ένταξη σε **κοινότητες** και η αύξηση της **ατομικής ευθύνης**, **δ.** Η αποδοχή ενός νέου **Ηθικού κώδικα**. Τα παραπάνω στοιχεία συνθέτουν την πρόταση – όραμα του συγγραφέα.

Την παραπάνω θέση με τα ιδιαίτερα γνωρίσματα την υποστηρίζει και με τις ανάλογες γλωσσικές επιλογές. Εκτός από το **γ’ Ενικό πρόσωπο** που υποδηλώνει το ουδέτερο ύφος και την αντικειμενικότητα ο συγγραφέας στην §2 χρησιμοποιεί και το **α’ Πληθυντικό πρόσωπο** με σκοπό να καταδείξει την **καθολικότητα** της απαίτησης και συμμετοχής σε αυτήν την επιλογή. Η αλλαγή της κοινωνίας προς μία θετική εκδοχή προϋποθέτει την ευαισθητοποίηση και ενεργοποίηση όλων. **Υφολογικά** το πρόσωπο αυτό προσδίδει αμεσότητα, ζωντάνια και οικειότητα. Σημαντικός, επίσης, είναι και ο ρόλος της **Προτρεπτικής Υποτακτικής** (να καθιερώσουμε, να καθορίσουμε). Με τη συγκεκριμένη έγκλιση υποδηλώνεται η **ευχή** – συμβουλή – προτροπή για το χρέος και την ευθύνη όλων μας με στόχο τη δόμηση μιας άλλης κοινωνίας,

**Β3α.**Και στα δύο κείμενα γίνεται ευρεία αναφορά στην έννοια και την αναγκαιότητα – ρόλο του **κοινοτισμού**. Ειδικότερα στο **Κ.Α.** (§2) καταγράφεται η συμβολή του στον **εξανθρωπισμό** του ανθρώπου και στην ενίσχυση των διαπροσωπικών σχέσεων. Επιπλέον τονίζεται ο ρόλος του κοινοτισμού στη βίωση του αισθήματος της **συγ-κοινωνίας** των ανθρώπων (§3). Ανάλογες αναφορές υπάρχουν και στο **Κ.Β.**, όπως η προτεραιτότητα στην **ένταξη** σε μια κοινωνία (§1) που συνοδεύεται από θετικά στοιχεία και βιώματα, όπως την **ηθικοποίηση** και **συντροφικότητα**. Επίσης ο κοινοτισμός ενισχύει την **αλληλεγγύη** και καλλιεργεί την **υπευθυνότητα** (§3). Γενικότερα ο κοινοτισμός ως θεσμός και κοινωνική συμπεριφορά – πρακτική προβιβάζει σε αξία την **ατομική ευθύνη** και το αίσθημα της **κοινωνικής αλληλεγγύης** μέσα από την σφυρηλάτηση της συντροφικότητας και της ηθικής συμπεριφοράς.

**β.1.**Υιοθέτηση - **Αποδοχή**, **2.**Οριοθετεί – **Καθορίζει** - **Προσδιορίζει**, **3.**Σμίλευσης – **Χάραξης**–**λάξευμα**–**σκάλισμα**–**καλλιέργεια**, **4.**Σφυρηλάτηση - **Διαμόρφωση**, **5.**Οικοδόμηση - **Χτίσιμο**.

**Γ. Λ Ο Γ Ο Τ Ε Χ Ν Ι Α**

Στο ποίημα το **ποιητικό υποκείμενο**με έναν απολογητικό και **εξομολογητικό** τρόπο εκφράζει τη **θλίψη** του για την αδυναμία να προσφέρει βοήθεια – ίσως και ζωή – σε συνανθρώπους πάσχοντες ή που ζητούν βοήθεια. Σε κάποιους στίχους τα συναισθήματα λαμβάνουν τη μορφή **ενοχικών** συναισθημάτων μέσα από μία έντονη αυτοκριτική (4, 10). Αυτή η **ηθική  αυτομαστίγωση** υποδηλώνει κάποιες ενοχής για ό,τι μπορούσε να πράξει και δεν το έπραξε ή για κάποια αδιαφορία (5-6). Είναι μία καταγγελία για έναν υφέρποντα **μιθριδατισμό** (ατομικό και κοινωνικό). Η έκφραση των συναισθημάτων του ποιητικού υποκειμένου φανερώνει μία προσπάθεια **αυτογνωσίας** (4…) για να αιτιολογήσει και όχι να δικαιολογήσει τη συμπεριφορά του. Πολλές φορές τα συναισθήματα λαμβάνουν τη μορφή ενός **επικριτικού λόγου** ή ακόμη και **καταγγελτικού** για την αδυναμία ή απροθυμία προσφοράς αλληλεγγύης (11-12).

Στο ποίημα πλεονάζουν τα **εκφραστικά** μέσα που συνδράμουν στην εξωτερίκευση και αποτύπωση των συναισθημάτων της ποιήτριας. Τέτοια είναι: Το **α’ Ενικό πρόσωπο**, Τα **Ερωτηματικά**, Οι **Εικόνες**, Οι **Επαναλήψεις** και ο **Συγκινησιακός λόγος**. Ειδικότερα το **α΄ Ενικό πρόσωπο** υποδηλώνει την έκφραση μιας προσωπικής **εξομολόγησης** της ποιήτριας αλλά και μιας έντονης **αυτοκριτικής** για την αδυναμία της να προσφέρει βοήθεια. Ο υποκειμενικός χαρακτήρας του προσώπου αναδεικνύει και το μέγεθος της ευθύνης που βαραίνει ηθικά την ποιήτρια. Τα πολλαπλά **ερωτηματικά** του ποιήματος αναδεικνύουν την **αγωνία** της ποιήτριας να οριοθετήσει το πλαίσιο ευθύνης της. Όσο, όμως, κι αν το ερώτημα απευθύνεται στο **Εγώ** της, εύκολα γίνεται αντιληπτό πως αυτό έχει αποδέκτη και το **Εμείς**. Έτσι οι εκφραστικοί τρόποι βοηθούν στην ανάδειξη και καταγγελία της κοινωνικής υποκρισίας και της ψευδούς αλληλεγγύης.

Σε μία παρόμοια περίπτωση αδυναμίας – απροθυμίας επίδειξης αλληλεγγύης βρέθηκα κι εγώ, όταν προσπέρασα έναν **άστεγο** χωρίς την εκδήλωση ενδιαφέροντος ή κάποιας πρακτικής βοήθειας και υλικής αλληλεγγύης. Ο άστεγος δεν ζητιάνευε, αλλά τα **μάτια**, το βλέμμα και η όλη παρουσία του αποτύπωναν μία ***«ικεσία***» για βοήθεια. Ένιωσα πολύ αμήχανος όταν άρχισα να συνειδητοποιώ πως η αδιαφορία μου ίσως να απογοήτευε τον άστεγο και να διόγκωνε το πρόβλημά του. Μία αδιαφορία αναιτιολόγητη που με οδήγησε σε μία σκληρή αυτοκριτική γι’ αυτόν τον **μιθριδατισμό** που κυριαρχεί στην εποχή μας.